ĐACI SUPERJUNACI 14. DIO

– Brzo, Vjekoslave, pridrži mi dalekozor. Moram vidjeti metu.

Kai smjesti patrone u džepove, nekoliko ih uzme u lijevu ruku, a jednu u desnu. Arja koncentrirano namjesti dlanove i pogleda Kaja. – Kod zadnje patrone puštam vrućinu. Pratit ću put tvoje zadnje patrone.

– Još 4 minute! – zadere se Petar.

– Kreniii! – vikne Neva.

– Staniii! – zaurla Kala, koja je stvarno rijetko vikala pa natjera sve da se u trenu ukipe. Kala je imala moć superpredviđanja. Zabrinuto je objašnjavala pokušavajući shvatiti u čemu je problem.

– Nešto nije u redu... Nešto se događa... Znam! Zvono! Za 20 sekundi zvonit će za kraj sata. Omest će Kaja i neće pogoditi! I svi će se sjuriti na dvorište i čuditi...

– Luka! – učiteljica ga pozove i kimne prema školi. Luka je imao moć superupravljanja strujom. Mogao je uključivati i isključivati električne uređaje, upravljati strujom kao da su dobri prijatelji.

Luka potrči prema porti gdje se nalazilo zvono. Taman kad je kazaljka nezaustavljivo odbrojavala zadnje sekunde, Luka uputi kratku munju prema zvonu. Nešto je kvrcnulo i stupić sivog dima proviri iz uređaja. Luka se nasmiješi i potrči van. – Krenite! – zaurla s vrata.

– Jane, umiri vjetar! – reče mu Neva.

Potpuna tišina spustila se na školsko dvorište. Jan je vješto ulovio vjetrić i držao ga na dlanovima. Nitko se nije usudio ni disati. Jan ozbiljno pogleda Nevu i kimne glavom.

ODGOVORI NA PITANJA.

1. Tko je Kaju pridržavao dalekozor?
2. Koji je bio Arjin zadatak?
3. Koja je bila Kalina supermoć?
4. Objasni Lukinu supermoć.